Castellammare di Stabia

Haldus

Napolist umbes 30 km kagus asuv Castellammare di Stabia piirneb järgmiste omavalitsusüksustega: Gragnano, Pimonte, Pompei, Santa Maria la Carità, Torre Annunziata, Vico Equense.
Castellammare di Stabia halduspiirides asuvad järgmised asulad ja asumid: Fratte, Madonna della Libera, Pioppaino, Ponte Persica, Pozzano, Privati, Quisisana, Scanzano, Varano.

Loodus

Castellammare di Stabia asub Napoli provintsi lõunaosas, Vesuuvi piirkonna ja Sorrento poolsaare vahel. Castellammare di Stabia keskmine kõrgus merepinnast on 5 meetrit, haldushoone asub 6 meetri kõrgusel merepinnast, kõrgeimaks punktiks on Faito mägi (1202 m). Põhjas eraldab Castellammare di Stabiat Torre Annunziatast ja Pompeist Sarno jõgi, läänepiiriks on Napoli laht.

Ajalugu

Castellammare di Stabia alad (tänapäeva Varano) olid asustatud hiljemalt alates VIII sajandist e.m.a. Samniitidele järgnesid etruskid ja seejärel kreeklased. Asula nimeks oli sel ajal Stabiae.
Roomlased vallutasid ala aastal 340 eKr. Liitlassõja ajal (91–88 eKr) alistus Stabiae pärast pikka piiramist Lucius Cornelius Sulla vägedele. Asula purustati täielikult, rajati Nuceria sadam. Endiste kindlustuste asemele rajati villad, termid jms.
Stabiae sai rängalt kannatada 62. aasta maavärinas. 79. aasta 24. augusti Vesuuvi purse mattis tuha alla Pompei ja Stabiae. Kuna asulat polnud pärast maavärinat veel täielikult taastatud, siis oli seal ka elanikke vähem ja vastavalt ka vähem hukkunuid kui näiteks Pompeis. Stabiaes hukkus Vesuuvi purset jälgima tulnud Plinius Vanem.
Uus asula rajati rannikule. Tegeldi peamiselt põllumajanduse ja kalapüügiga. Sorrento hertsogiriigi võimu ajal rajati Pozzano lähistele mäenõlvale kindlus. Aastast 1086 pärineb esimene kirjalik ülestähendus asula kohta, Castrum ad Mare nime all.
1731. aastal läks Castellamare Karl VI võimu alt Carlos III võimu alla. Castellammare di Stabiast sai Napoli kuningriigi (hiljem Mõlema Sitsiilia kuningriigi) üks arenenumaid linnu. 1783. aastal avati siin Itaalia esimene laevatehas, 1842. aastal sai Castellamare di Stabia raudteeühenduse Napoliga. 1906. aastal avati 19,4 km pikkune Castellamare di Stabia-Sorrento trammiliin (suleti 1946. aastal).

Grotta San Biagio

San Biagio grott on kalju sisse uuristatud antiikaegne kristlik tempel. Võimalik, et antiikajal kasutati koopast saadud tuffi ehitusmaterjalina. VI sajandil rajati katakombide asemele benediktlaste kirik. VI–XIV sajandil valminud, hästi säilinud freskosid saab tänapäeval vaadata üldsusele külastamiseks avatud kirikus.

Scoglio di Rovigliano

Lubjakivist Rovigliano kalju (Scoglio di Rovigliano) asub Napoli lahes, Sarno jõe suudme juures, piiril Torre Annunziataga. Aastal 938 ehitati kaljusaarele klooster, 1564. aastal muudeti see kaitseks türgi piraatide vastu kindluseks.

Cassarmonica

Cassarmonica ehk muusikapaviljon pühitseti sisse 1900. aasta 28. aprillil. 9 aasta pärast purustas tugev edelatuul ehitise. Asemele ehitatud uus muusikapaviljon anti linnale üle 1911. aasta 4. augustil.

Raudtee

Castellamare di Stabia territooriumil on kaks raudteeliini: Torre Annunziata – Gragnano ja Torre Annunziata – Sorrento liinid. 2013. aasta alguses oli Castellamares 6 tegutsevat raudteejaama.

Sadamad

Castellamare di Stabias on kaks sadamat, kaubasadam ja 2007. aasta sisse pühitsetud turismisadam (Porto Marina di Stabia), mis on Itaalia üks suurimaid.

Köisraudtee

1952. aasta 24. augustil sisse pühitsetud köisraudtee ühendab Castellamaret Faito mäega.